khistorydata/jeongjo-sjw-relations huggingface dataset:
정조 3년
三司合啓。大司憲趙時俊。行大司諫鄭晩淳。司諫李東郁。持平徐有成。校理金翊休嚴思晩。副校理吳大益。正言李亮載。副修撰沈樂洙啓曰。鄭致達妻之凶逆。前後聲討。己盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及四載。轉而爲合辭之啓。合辭之啓。又閱累朔。轉而爲伏閱之爭。至於今日處分。又止於近島黜置。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而又有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下之不忍置法而姑從次律者。不過曰恐傷先王之德也。欲體先王之心也。此卽有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒感。赫然明斷。丕建大策。以奠我宗社於億萬年磐石之固。此先王之宏謨英烈。卓越百王而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德而體先王之心也。管叔致辟。何累於文王之盛德。而恩不掩義。以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。請喬桐府黜置罪人鄭致達妻。快正王法。以洩神人之憤。乙未冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。金相福之罪。可勝誅哉。諸般罪惡之昭在人耳目者。於渠猶屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已難自掩。包藏之禍心。尤極叵則。揆以典刑。萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心竊慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府拿鞫嚴問。快正王法。嘻噫。痛矣。龜柱之罪。可勝誅哉。顧其地處何如。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。嘻噫。是可忍也。孰不可忍也。大扺龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。又況以今番量翼𨩌諸逆之招觀之。根柢之萌孽。龜賊也。窩窟之所豢養。龜賊也。其在塞亂源杜禍本之道。尤不可假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。日前加籬時。雖有待處分之敎。而此賊處分。決不可一刻少待。請黑山島圍籬罪人龜柱。亟加嚴鞫。快正王法。答三司曰。不允。
정조 3년
兩司合啓。大司憲趙時俊。行大司諫鄭晩淳。司諫李東郁。持平徐有成。正言李亮載啓曰。敬彬之與若淵相簡。爛熳綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請濟州牧移配罪人敬彬。亟令王府。更爲設鞫得情。澤遂。爛熳同參於啓能凶慘不道之謀。而只誅其身。王章已失。輿憤未泄。其陰凶情節。其父其弟。萬無不知之理。請彦衡養遂獻遂。竝令王府設鞫嚴問。會遂之罪惡。與澤遂一而二。二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府設鞫得情。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。紏結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之拱。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之自我啓之爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之春注於渠何如。倚毗於渠何如。而始旣拔擢於擧世擯棄之中。特又寬宥於贜汚狼藉之役。而少無圖報之意。反肆悍勵之氣。久掌戎權。而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。卽此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來。交情親密。謀議綢繆。換着布袍。昏夜往來。伺探動靜於深嚴之地。對逆來而爛熳酬酢之說。尤是萬古所無之惡逆。窮凶情節。綻露無餘於賊泰之招。密書之頻數往復於逆來。諸囚之拱辭。若出一口。情節昭著。無非渠之結案。以其頑慝抵賴。忍杖徑斃。未施當施之律。王章尙稽。輿憤益切。請物故罪人志恒之支屬應坐者。絶島散配。答兩司曰。不允。
정조 3년
持平徐有成啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。錫達。以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。金漢耆。辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分析之意。而揆以國法。有難曲貸。請削黜罪人金漢耆。亟施竄配之典。竄配罪人金載順。附麗諸逆。受人指點久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府設鞫嚴問。洪達洙。干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折奸萌而杜禍源哉。決不可歸之於尋常造言之科而有所容貸。請三水府定配罪人洪達洙。亟令王府。更加嚴鞫。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。昨爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而居謫以來。小不畏縮。乃敢聚會學徒。通接官隷。至登繡啓。大臣筵白。雖卽移配絶島。而經年爭執。尙逭王章。窮凶之節。無以嚴覈。亂賊之徒。無所懲畏。請大靜縣定配罪人聖中。亟令王府設鞫嚴問。期於得情。快正王法。有臣宗甲義駿。和應聖中叵測之說。推詡薦引。看昨奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府設鞫嚴問。依律處斷。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府設鞫得情。施以當律。罪人趙嵎。以物故罪人㞽之弟。今番諸賊之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。快施當律。後樂。旣以後翼爲弟。且以量𨩌爲黨。則凶謀逆節。必無不知之理。而親問之下。游辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢而有所容貸。請濟州牧定配罪人後樂。亟令王府。更加嚴鞫。期於得情。鳴遠。旣於若淵冤死之說。爛熳參涉。又敢作爲萬萬叵測之語。恣意護逆。甘心死黨。至登於道臣之密啓。究其情跡。與量海後翼。一串貫來。則不可以孤雛腐鼠而有所寬假。請慶源府定配罪人鳴遠。依律處斷。定配罪人孫效忠等八宦者。俱亟凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孽。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。噫。商輅之徑斃。未施孥戮之典。已切神人之憤。而雖以輅妻已著之罪論之。與相吉酬酢。非但窮凶情節。至以相吉所交通處。渠亦送婢僕交通爲言。則締結妖任。往復凶徒之狀。昭不可掩矣。其所謀逆。與妖任同一腸肚。而妖任伏誅之後。輅妻之尙今晏然者。揆以王章。寧有是理。請逆輅妻。爲先絶島定配。亂逆從古何限。而豈有若量翼𨩌之窮凶極惡者哉。李璟韓後良金默行兪纘柱金奎五等五人。與量翼𨩌。或爲至親。或爲切姻。或爲血友。碁列隣鄕。腸肚相連。往復和應。不出乎凶謀逆圖。寤寐經營。專在於無君禍國。及其三逆伏法之後。猶不懲畏。或借助奴馬。或出沒京闉。或率置逆女。此已萬萬無嚴之甚。而至於親喪散髮。雖無識下賤。壹是行之者。而不散髮。卽量賊創行於渠家。奎五效行於其姪。則可知其傳授心法。與量賊一而二。二而一也。噫。彼五人之負犯何如。而俱爲漏網之魚。尙逭黨與之治。論以王法。寧有是哉。繡啓一出。罪惡尤著。其在嚴懲討之道。決不可島配而止。請李璟韓後良金默行兪纘柱金奎五。竝令王府設鞫嚴問。究覈得情。答府曰。不允。
정조 3년
行左承旨臣鄭民始。右承旨徐有防啓曰。嗚呼。今日三司之啓。又何爲而下不見之批也。臣等之前後呼籲。若爭而不知止者。是豈爲觀瞻也。爲文具也。誠而不得請。則國將不得爲國。人將不得爲人也。殿下試思之。古今天下。安有至妖如此賊。窮凶如此賊。而終不置辟者乎。又安有優游如今日。沁泄如今日。而尙能爲國者乎。用刑之道。雖尋常罪獄。猶不可屈法。況千凶萬惡之貫盈乎。討逆之法。雖時日淹滯。猶謂之失刑。況三年之四年之因循乎。國法由是而益壞。人心由是而靡定。此豈非痛迫而抑塞者乎。玆更齊聲而冒陳。以冀聖明之臣許焉。答曰。不允。
정조 3년
行副司直金亮行疏曰。伏以祗謁陵寢。聖孝克伸。載旋輿衛。玉候康豫。窮山夏畦。父老童穉。擧皆有歡欣鼓舞之情。況臣偏蒙恩遇。逈出尋常。區區忭幸。尤當如何。仍念臣積違恩召。情地危蹙。祇迎路左。譴何是候。不料聖度包荒。不以爲罪。行朝倉卒。未遑他務。而首遣近侍。別諭宣召。仍又曲體微忱。許遞職名。使得以從容登對。仰瞻天顔。溫言懇摯。可孚豚魚。臣祗承以來。危衷感激。涕血交零。臣雖不侫。亦有人心。其欲陪扈入朝。更參起居之列。分義情理。所不敢已。而顧臣癃疾已甚。不堪驅策。只得昵近羽旄於所居之地。惶隕之餘。忱誠耿結。迄無以自解。噫。臣之一進天陛。少伸分義。自是宿昔之願。而矧惟玉音丁寧。不趐勤懇。臣是何人。其何敢一味違傲。冥然不動。以孤我聖上至意耶。玆敢不計死生。寸寸前進。昨始來到私次。而行役間關。病勢添劇。方俟數日調息。祗詣天陛。忽蒙聖慈。特遣承宣。諭以少休登對之意。恩敎鄭重。如父詔子。感銘之至。冞切悚蹙。且臣在鄕時。伏聞向者已有輸送食物之命。今又重軫聖念。繼降恩頒。慙悚交至。無地自容。臣之所被誤恩。前後非一。而涓埃莫報。官廩徒費者。此豈公朝之所宜施而賤臣之所敢當也。伏乞諒臣至懇。而收回成命焉。答曰。省疏具悉爾懇。食物輸送。寔遵舊例。爾其勿辭領受焉。仍傳曰。此批答。遣史官傳諭于行副司直金亮行處。
정조 3년
己亥八月二十三日。記事官姜彙鈺。刑曹啓目。金宗鉉肆然擊錚於衛外之狀。萬萬痛駭。而所供如此。上裁。何如。傳曰。議處爲良如敎。
정조 3년
刑曹僞寶罪人金奉鎭更招啓目。傳曰。更良嚴刑。期於得情爲良如敎。
정조 3년
己亥八月二十三日辰時。上御誠正閣。同副承旨入侍時。同副承旨南鶴聞。假注書徐鼎修。記事官李信祜鄭東浚。以次進伏訖。上命書傳敎曰。戶曹參判家。相當藥物。自藥院輸送。又命書傳敎曰。飭已施矣。吏曹參議李秉模。分揀放送。以京畿監司擊錚罪人兪爀柱等充軍啓本。命書傳敎曰。旣已決杖充軍則分揀。命退。諸臣以次退出。
정조 3년
己亥八月二十三日午時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書傳敎曰。旣非大過。亦示飭勵。試射日罷職重宰。竝敍用。又命書傳敎曰。銓堂不備。前參判兪彦鎬。吏曹參判除授。兼帶竝仍任閣職。口傳啓下。以吏曹參議李秉模牌不進罷職傳旨。上曰。萬萬駭然。只推。更爲牌招開政。上曰。新除授兵曹判書。待下批牌招。傳授命召。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李在學坐。右副承旨沈念祖坐。同副承旨南鶴聞坐直。注書李兢淵藥院直一員未差。假注書徐鼎修仕直。事變假注書黃仁炫仕。
정조 3년
徐有防啓曰。陞補當月限內。當爲設行。新除授大司成鄭元始。卽爲牌招。何如。傳曰。允。
정조 3년
南鶴聞啓曰。禁衛營從事官來言。今日本營軍兵。私習云矣。敢啓。傳曰。知道。
정조 3년
傳于徐有防曰。奎章閣一提學入侍。
정조 3년
徐有防啓曰。奎章閣一提學徐命膺。依下敎來待矣。傳曰。入待。
정조 3년
吏曹口傳政事。以金思穆爲定州牧使。
정조 3년
兵曹口傳政事。以吳大益爲北評事。
정조 3년
南鶴聞啓曰。新除授右邊捕盜大將李敬懋。卽爲牌招。命召及大將牌傳令牌傳授。何如。傳曰。允。
정조 3년
傳于南鶴聞曰。明日次對爲之。
정조 3년
兵曹口傳政事。以呂萬永爲副司果。
정조 3년
南鶴聞啓曰。明日次對。兩司無進參之員。除在外傳旨未下外。未肅拜呈告人員。竝待開門牌招。何如。傳曰。允。
정조 3년
徐有防。以實錄廳郞廳。以摠裁官意啓曰。本廳堂上卽今無故者。只是三員。而刑曹判書趙㻐。連爲懸病。又不行公。莫重纂修之一向遷就。誠涉未安。推考。申飭。前大司成李普行。時無職名。亦令該曹口傳付軍職。使之仕進。郞廳有闕。代前司諫金履禧。司諫院司諫李東郁。軍資監正申致權。前獻納李命勳。前持平呂萬永差下察任。何如。傳曰。允。
정조 3년
吏曹口傳政事。以金履禧李東郁申致權李命勳呂萬永。爲實錄廳兼編修官。
정조 3년
鄭民始。以備邊司言啓曰。北靑府使柳薰。在任身死矣。曾經承旨。返柩時。依法典。擔軍題給之意。分付所經各道。何如。傳曰。允。
정조 3년
吏曹判書趙重晦疏曰。伏以禮展兩陵。回鑾萬吉。臣民歡忭。中外惟均。仍伏念臣。卽倥侗一庸品耳。知識魯莽。文質無當。實無分寸之才可需當世之用。而加以年迫七旬。疾病沈痼。自甘爲聖世之棄物矣。乃於千萬不意。忽伏奉除旨。以臣爲吏曹判書者。噫。此何事也。臣於是驚惶懍惕。惝怳爽惑。莫知置身之所也。夫冢宰之職。權衡人物。進退賢否。世道之汚隆係焉。是何等責任。而此任之復及於臣身。豈臣夢想之所到也哉。然臣不敢以官職例讓之辭。張皇爲說。而只以目下病狀。仰塵黈纊。以冀垂察焉。蓋臣蒲柳之質。稟賦虛薄。風痺之祟。已成數十年痼疾。而自經再昨年屢朔濕腫之後。脚痿之症。比前頓加。脛膝拘攣。行步蹣跚。房闥起居。必須於人。戶庭扶杖。每患顚仆。至於陞降拜跪之節。尤無可論。前後除拜。一未承膺。大小朝會。亦未進參。尙何望於趨赴闕庭。陳力就列。而況臣自春間。忽得耳閉之症。傍人言語。全不領會。尋常酬酢。輒多顚錯。便作襃如之一聾者。而重以痰濕所祟。神情耗落。對人則朝見而夕忘。當事則遺前而失後。平居散漫。事爲都絶。又何望方物出慮。服官任政也哉。假使臣初無脚病。步蹀如常。卽此重聽健忘之症。便成癃癈。更何容擬議於銓衡之重任乎。方今聖明在上。治化休明。瘖聾跛躄。擧皆有少須臾無死之願。則臣亦有一段秉彝之衷。苟有自力進身之勢。豈敢爲飾辭退讓。以犯欺謾之科哉。連値淸齋。且當動駕。呼籲路阻。泯伏屢日。虛縻職名。惶蹙轉深。玆敢略暴肝膈之懇。仰瀆崇嚴之聽。伏乞聖慈。特垂矜諒。亟許鐫削臣職名。以幸公私。不勝大願。臣無任屛營祈懇之至。謹昧死以聞。答曰。省疏具悉。今者授卿。意有在焉。調理行公。
정조 3년
江原監司具㢞疏曰。伏以日月易邁。仁明園葬禮已訖。伏惟聖心。益切傷悼。仍念臣不才無能。猥膺邊寄。經年尸素。若負大何。不自意東臬新命。又下於此際。拔之百里之任。畀以一路之重。寵踰常格。榮出匪分。臣誠惝怳隕越。不省攸措。噫。方岳之職。何等重任。掌節制之權。主風化之責。生靈之休戚係焉。守宰之黜陟管焉。苟非威望夙著。鑑識素明者。其不可人人而濫授。矧玆關東一區。統轄雖少於他路。峽俗虽蠢而素稱難化。山田磽确而每多告飢。雖使才足彈壓。智優經劃者居之。猶懼未濟。今乃委之如臣駑劣。而不少難愼。眞所謂强僬僥以千擔者也。其爲累則哲之明而壞器使之方。當如何哉。顧臣父子。荷殿下不世之遇。居常感激。圖報無地。雖使赴湯蹈火。無所敢辭。而至若官職去就。大關廉義。其不可貪榮冒受也明矣。臣於日昨。返自西州。來伏私次。而揣量己分。承當無望。玆不得不略控短章。仰瀆崇聽。伏乞聖明。諒臣匪飾之懇。察臣不稱之實。亟收新除之命。回授可堪之人。以便公私。千萬幸甚。答曰。省疏具悉。卿其勿辭。往欽哉。
정조 3년
己亥八月二十四日巳時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書傳敎曰。所愼如已差復。明日登對。戶曹參判同爲入侍事。遣史官傳諭于兩儒賢處。又命書傳敎曰。今則調將多日。卿疾想已痊可。明日欲行賓對。卿其造朝事。遣史官傳諭于領議政。上命書吏曹判書趙重晦江原監司具㢞疏批。又命書傳敎曰。秋事方殷。江原監司。其令不多日內辭朝。又命書傳敎曰。北評事朴祐源。親年七十。勢難强赴云。改差。其代。口傳差出。催促下送。上曰。定州牧使有闕。其代。口傳差出。上命退。諸臣以次出。。
정조 3년
己亥八月二十四日申時。上御誠正閣。奎章閣一提學入侍時。提學徐命膺。右承旨徐有防。假注書徐鼎修。記事官李信祜鄭東浚。以次進伏訖。上曰。今番幸行之後。南漢民人。多爲勞苦。能無愁怨乎。命膺曰。今番幸行之時。積年痼弊。一竝蕩滌。於渠輩可謂生死肉骨之恩。莫不感激喜樂云矣。上曰。南漢誌。何以爲之乎。命膺曰。初無假領。故姑未成書。而聞安正福處。有廣州誌。纔已得見。則甚爲精詳矣。上曰。廣州誌持入。賤臣承命持入。命膺曰。故重臣李箕鎭爲守禦使時。托安正福爲此誌。極爲該備矣。上曰。奎章閣志。尙未成焉。可悶。序文略已構草。而甚爲草率。卿其見之。可也。仍出示御製序文。命下番翰林讀之。東浚奉讀訖。上曰。如有未洽處。卿其删潤。可也。命膺曰。以臣謏學。何敢容喙乎。上曰。南漢誌。從近成就則好矣。命膺曰。搜覽各處文獻。然後可以成書矣。命膺曰。臣於南漢摠攝事。有仰達者矣。南漢摠攝。自天啓甲子築城之初。必擇八道緇徒中有名稱者差出。故南漢之得力於摠攝者甚多。近年以來。因領府事鄭弘淳所建白。只就城內諸寺百餘緇徒中。差出摠攝。則凡麾下校卒。皆其同房同隊相爾汝之類。初無紀律。往往有同惡相濟之弊。故臣於南漢歸後。以問於領府事。則領府事以爲。此是伊時擧條。辭不達意之致。乃其本意。則毋論他道他寺。差出摠攝之後。雖或遞任。仍住本寺。使不得移居於他道他寺云云。此則其在募聚僧徒之道。誠爲便好。自今以後。摠攝有闕之代。以廣州境內諸寺中有根着識解之僧。極擇差出。而一經摠攝之後。毋得移居他寺之意。出擧條嚴飭。何如。上曰。依爲之。出擧條上曰。今番山城幸行時。欲以文字留題。而更思之。詩文題詠。亦涉不緊。予意則只於山城東南門外立石碑。題以己亥駐蹕。似爲無妨。卿意則以爲。何如。命膺曰。御製題詠。事體重大。只立石碑。以大字刻此四字甚好。而臣意則御筆書下。則尤好矣。上曰。予則本不解寫字。令他人書刻。亦無妨矣。命命膺先退。命書傳敎曰。預備翰林。昨政旣付兼著作。則意謂今日肅謝。迄不爲之。或有病故而然。以預備兼春秋之不爲啓下提敎。則始知雖入闕中。以無時肅拜。政院不爲捧入矣。然則政院。何不以兼帶不肅請推乎。以此以彼。所失不細。該房承旨。從重推考。本事由於再昨閣職官敎下批之時。官銜竝不啓下之致。此雖小事。關係官方。館閣下吏。自本閣査治。又命書傳敎曰。行副司直金亮行家。遣御醫看病。相當藥物輸送。命退。諸臣以次退出。
정조 3년
行都承旨洪國榮宿衛所直。行左承旨鄭民始病。右承旨徐有防坐直。左副承旨李在學坐。右副承旨沈念祖坐。同副承旨南鶴聞坐直。注書李兢淵藥院直一員未差。假注書徐鼎修仕直。事變假注書黃仁炫仕。
정조 3년
南鶴聞。以都摠府言啓曰。今日入直宣傳官武兼及有廳軍士。當爲中日習射。而國忌相値。不得爲之之意。敢啓。傳曰。知道。
정조 3년
傳于南鶴聞曰。大臣備局堂上引見。
정조 3년
徐有防啓曰。大司成鄭元始。旣有只推之命矣。陞補限內當設行。卽爲牌招擧行。何如。傳曰。允。
정조 3년
又啓曰。摠裁官李溵。依下敎來待矣。傳曰。入侍。
정조 3년
傳于徐有防曰。坐直承旨入侍。
정조 3년
以大司成鄭元始牌不進罷職傳旨。傳于徐有防曰。只推。
정조 3년
南鶴聞。以宿衛所言啓曰。左番行首武藝別監黃壽海等所告內。該番別監金光祿。頑悍難制。不可仍置云。依等訴汰去後。從重決棍之意。敢啓。傳曰。知道。
정조 3년
行都承旨臣洪國榮。右承旨臣徐有防。左副承旨臣李在學。右副承旨臣沈念祖。同副承旨臣南鶴聞啓曰。嗚呼。今日臣等之請。雖欲自已。其可得乎。以此不可得已之請。每承循例不允之批。臣等之辭。亦已窮矣。臣等之情。亦已蹙矣。嘻噫。天下事。窮之至則通。蹙之極則舒者。理之常也。而臣等之辭與情。其終無通且舒之日歟。三司之爭。凡幾歲矣。臣等之啓。又幾月矣。雖以至急之情。至懇之辭。浸以歲月。未有不漸緩而漸狃。嗚呼。爲人臣討國賊。而緩且狃焉。則是不誠也。討賊之如是不誠。殆前古所未有。後之議今者。亦將以爲如何也。不誠之罪。臣等固將不免。而亦豈非殿下有以使之也耶。伏願聖明。俯察臣等不可得已之請。毋降循例不允之答焉。答曰。不允。
정조 3년
己亥八月二十五日。記事官姜彙鈺。刑曹僞造罪人金奉鎭加刑啓目。傳曰。依前問目。更良嚴刑得情爲良如敎。
정조 3년
刑曹殺獄罪人李千奉加刑啓目。傳曰。依前問目。更良嚴刑得情爲良如敎。
정조 3년
刑曹僞造御寶罪人朴𤩕加刑啓目。傳曰。依前問目。更良嚴刑得情爲良如敎。
정조 3년
刑曹僞造御寶罪人金龍河更招啓目。傳曰。依前問目。更良嚴刑。期於得情爲良如敎。
정조 3년
刑曹殺獄罪人李光點加刑啓目。傳曰。依前問目。更良嚴刑。期於得情爲良如敎。
정조 3년
己亥八月二十五日午時。上御誠正閣。摠裁官入侍時。摠裁官李溵。右副承旨沈念祖。假注書徐鼎修。記事官金勉柱鄭東浚。以次進伏訖。溵進前曰。連爲榮攘。聖體。若何。上曰。一樣矣。溵曰。王大妃殿氣候。何如。上曰。一樣矣。溵曰。惠慶宮氣候。何如。上曰。一樣矣。上曰。實錄事。近果如何。如是遷就。極可悶也。溵曰。卽今纂事。若着實爲之。則庶幾從近告畢。而近因堂上不齊。未兌遷就矣。上曰。年條方至何年乎。溵曰。其中或有幾盡垂畢者。或有卷帙尙多者矣。上曰。堂郞中不勤者減下。以他人差出。好矣。溵曰。卽今堂上不足。江留洪樂純。今雖還官。不久當還。蔡濟恭。屢次違牌。尙不行公矣。上曰。何事耶。溵曰。未知矣。上命書傳敎曰。實錄堂上蔡濟恭。旣無衆所共知之情病。而自春徂秋。迄無行公。雖未知事故之何如。揆以分義處義。俱極乖當。從重推考。仍卽牌招。使之申飭行公。上曰。卽今編次者。誰爲最多乎。溵曰。李普行金魯鎭李性源爲着實矣。溵曰。史局纂修之事。今若着實致力。則庶幾從近畢功。而近因堂上不齊。一向遷就。今又伏承申飭之聖敎。更欲分其年條。董其事役。則堂上不可不加差。前判書鄭光漢。行副司直李命植。差下察任。何如。上曰。依爲之。出擧條上曰。近來秋夜漸長。編次政其時矣。堂上依前入直。着實爲之。可也。溵曰。臣頃以堂上一員輪回入直事。草記蒙允之後。其間諸堂。或不無公故。而朝令之下。多不擧行。事極未安。當該不入直堂上。一竝從重推考。何如。上曰。依爲之。出擧條命書傳敎曰。纂史之開局。凡今幾年。前後申飭。非止一再。而爲堂郞者。初不警念。名雖不撤。實多間斷。延拖抛置。汗靑無期。此不但曠歲淹滯之爲可悶。亦可見泛忽之一端。殊極未安矣。見今夜漏漸長。政合專意讐校。況有摠裁官草記之請。而一二堂上外。俱不入直編摩云。揆以紀綱。尤甚寒心。此後另加申飭。期於從速訖役。如是申諭。而復踵怠慢之習者。勿論堂郞。直請罷職之意。使摠裁官知悉。溵曰。郞廳趙鼎鎭。以接慰官奉命出去。其復命遲速。有未可知。今始減下。以前評事朴祐源差下。北評事吳大益。代以司諫院正言李亮載差下。竝使之察任。何如。上曰。依爲之。出擧條上曰。開局旣久。而堂郞泛忽如此。卿須着實董飭。可也。溵曰。臣於明日。當赴史局。年條更爲分排於諸郞。董飭凡百矣。溵曰。臣有懇切情私。前旣奉恩暇。而又當如前往來矣。每每請由。惶悚故然矣。上曰。欲省掃乎。溵曰。然矣。上命書傳敎曰。李領敦寧省掃時。給由馬澆奠床備給。溵曰。恩敎至此。感泣無地矣。命溵先退。上命書傳敎曰。騎馬二匹立之。命退。諸臣以次退出。
정조 3년
己亥八月二十五日酉時。上御誠正閣。坐直承旨入侍時。右承旨徐有防。記事官李兢淵李信祜鄭東浚。以次進伏訖。上曰。待敎入侍。待敎金勉柱進前。上命讀奏御製校正冊子。上曰。徐龍輔校正。全不照檢。更爲校正。可也。命書傳敎曰。日前猶以怠忽處分。而罪止薄警者。未及取見校正之本而然也。今始取見其所校正。不但極爲駭然。逐編逐張。全無照檢處。有若初不留意者然。似此懶惰之習。實所罕見。揆以紀綱。萬萬寒心。不可以校書小事。置而不論。前待敎徐龍輔。亟施削職之典。上命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐直。右副承旨沈念祖坐。同副承旨南鶴聞坐直。注書李兢淵藥院直一員未差。假注書徐鼎修仕直。事變假注書黃仁炫仕。
정조 3년
傳于李在學曰。左副承旨入侍。
정조 3년
傳于鄭民始曰。奎章閣一提學兵曹判書入侍。
정조 3년
傳于李在學曰。承旨入侍。
정조 3년
兵曹口傳政事。副司直鄭光漢。副司果朴祐源。
정조 3년
南鶴聞啓曰。大司成鄭元始。旣有只推之命矣。陞補限內當爲設行。而連日違召。尙不出肅。事甚未安。卽爲牌招。使之擧行。何如。傳曰。允。
정조 3년
己亥八月二十六日辰時。上御誠正閣。左副承旨入侍時。左副承旨李在學。假注書徐鼎修。記事官李信祜鄭東浚。以次進伏訖。上命書傳敎曰。審克中外庶獄。固是應行之典。而疏決竄謫。又其中一事也。然予則曰。或因値災修省之時。或因遇慶曠蕩之日。臨急議讞。不能精當者。亦非誠實底道也。以今番陵幸時上言該曹之抄啓觀之。逆獄外編配者。至於千餘人之多。而不擧論未見宥之類。幾居三之一。久者爲累十年。近不下八九年。此蓋當初所勘之律名關係。不輕故也。噫。敬敷五敎。王政之先務也。蠢玆下民。眞有傷倫悖義之罪。則何惜乎殛之竄之。而今之法官。處心用法。不若古之法官。苟有私惡於我。而原其本律。或涉太歇。不愜於意。則必勒加難赦之罪。至以無父無母之人。謂之以不孝。無兄無弟之人。謂之以不悌。從又以薄待之目。加之於無妻之人。要快自己之暴怒。不念當者之切冤。此等之弊。予所稔知。而姑無現發於朝家者。故亦且强信其可疑矣。至於向者一臺臣事後。昭然有不可掩者。國家設法。乃所以懲頑戢奸。而似此蔑法之事。適足爲益壞風化。無一分裨益於民俗。則烏在其廷尉當之意也。嗟。彼常漢賤類。亦具秉彝。如以至冤之事。得被難洗之目。勿論見放之遲速。將不能齒諸生人之倫。吁。亦不仁之甚也。此予所以尋常惻傷于中。一欲提敎而未果者也。昨筵因言端。已諭於大臣秋官。凡以此等罪名。自京司發配者。先令該曹堂上收聚各人文案。査櫛年條。究覈證左。如有勒勘而抱冤之徒。一竝抄出以聞。外此罪祟於東。律勘於西。而用意低仰。亦多有之云者。誠如刑判之言。可以按査者。一體閱實以聞。今玆之敎。先及於京司者。特以邇及遠之意也。竝令知悉。又命書傳敎曰。登對尙稽。良庸泄鬱。調將多日。所愼或已快祛否。明日造朝之意。遣史官傳諭于行副司直金亮行處。命退。諸臣以次退出。
정조 3년
己亥八月二十六日巳時。上御觀豐閣。一提學兵曹判書承旨同爲入侍時。奎章閣提學徐命膺。兼兵曹判書洪樂性。行都承旨洪國榮。行左承旨鄭民始。左副承旨李在學。右副承旨沈念祖。同副承旨南鶴聞。記事官李兢淵李信祜鄭東浚。以次進伏訖。上曰。今日欲爲觀刈。故召卿等。上曰。奎章閣事。尙無頭緖。固已可悶。而至於下隷之不知有官員。亦可駭也。命膺曰。聖敎誠然矣。上曰。閣中事。不可無主張之人。郞廳中以待敎爲掌務官。使之主管。則何如耶。命膺曰。此果好矣。上曰。然則當以一顆印。給掌務官矣。上曰。檢書官節目。何不入啓乎。命膺曰。節目幾盡修正。而遷轉之法。猶有所未盡商確者。故未及入啓矣。國榮曰。朔數則以二十朔磨鍊。非外任與在喪。則雖遷他職。兼行檢書之任。似好矣。上曰。檢書官若登科。則何以爲之乎。國榮曰。此則自當減下矣。上曰。凡事之尙無規模。誠極可悶。一提學。從長善爲。可也。上命賜饌。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐。右副承旨沈念祖坐直。同副承旨南鶴聞坐直。注書李兢淵呈辭一員未差。假注書金勉柱藥院直徐鼎修仕直。事變假注書黃仁炫仕。
정조 3년
徐有防啓曰。明日常參經筵。取稟。傳曰。只晝講。
정조 3년
鄭民始啓曰。御營廳從事官來言。今日本廳軍兵。日次私習云矣。敢啓。傳曰。停。
정조 3년
注書李兢淵呈辭。代以金勉柱爲假注書。
정조 3년
有政。吏批。判書趙重晦未肅拜牌不進。參判兪彦鎬進。參議李秉模牌不進。右副承旨沈念祖進。啓曰。判書趙重晦。參議李秉模。竝牌不進。小臣獨政未安。何以爲之。敢稟。傳曰。仍爲之。以沈命德爲司諫。韓光近爲獻納。柳誼爲副校理。趙㻐爲知經筵。趙重晦爲觀象監提調。洪景厚爲工曹正郞。嚴思憲爲兵曹佐郞。金履禧爲掌樂正。朴師郁爲廣興守。沈宗之爲漢城庶尹。睦祖永爲長陵令。全佐天爲典籍。元重擧爲軍資主簿。沈煥之爲兼東學敎授。朴祐源爲兼南學敎授。金宇鎭爲兼西學敎授。朴淳明爲廣興副奉事。尹晩東爲司饔奉事。徐魯修爲丹陽郡守。田翊顯爲鐵原府使。洪樂性爲軍器提調。兼持平尹行修。奉敎金勉柱。兼校書博士金勉柱單付。
정조 3년
兵批。判書洪樂性進。參判金履素病。參議洪樂彬病。參知李亨元入直進。右副承旨沈念祖進。啓曰。洪忠兵使。今當差出。而擬望之人乏少。他道守令。竝擬。何如。傳曰。允。以尹東暹爲知事。李景烈爲都摠都事。尹行修柳誼爲文兼。閔廷桓爲部將。申大謙爲洪忠兵使。副司果黃檄。同知鄭東仁。留營別將金相台。副護軍李邦一單付。
정조 3년
徐有防。以弘文館言啓曰。新除授修撰李儒慶。副修撰金宇鎭。卽爲牌招察任。何如。傳曰。允。
정조 3년
又以實錄廳郞廳。以摠裁官意啓曰。臣方仕進本廳。而昨日特敎之下。堂上趙㻐。又爲懸病。從重推考。竝與新差堂上鄭光漢李命植。令政院稟旨。牌招察任。堂上兪彦鎬。旣有兼帶仍任之命。亦令該曹口傳還付。一體牌招。何如。傳曰。允。
정조 3년
御醫臣鄭潙書啓。行副司直金亮行病症看審。則素患痰癖之症。挾感復發於行役之餘。胸膈牽引。飮啖不下。咳喘苦劇。虛汗失睡。兩脈微而帶數。此由於氣虛痰滯之致。六君子湯。合芎芷香蘇散。以爲補脾和解之地爲宜。此意詮次。敢達。傳曰。知道。
정조 3년
徐有防。以吏曹言啓曰。日昨政。丹陽郡守。以漢城庶尹權聖應。備擬受點矣。今聞聖應。未準本府六朔之限。未及照檢。有此做錯。臣則惶恐待罪。而旣未準朔。則揆以法例。不可仍置。丹陽郡守權聖應。改差。何如。傳曰。允。勿待罪。
정조 3년
南鶴聞。以義禁府言啓曰。因咸鏡監司徐浩修狀啓。甲山府安置罪人景行。率置妻子後。矇不摘發之前後府使。令道臣指名現告後。拿問定罪事。覆啓蒙允。行會本道矣。當該甲山前府使任嵂李陽運李漢興等。指名以來矣。任嵂。以鐵原府使。時在任所。依例發遣府書吏。交代後拿來。李陽運。時在京畿水原地云。發遣府書吏拿來。而李漢興。前以此事。已爲勘律。勿論。何如。傳曰。允。
정조 3년
三司合啓。大司憲趙時俊。行大司諫鄭晩淳。持平徐有成。校理金翊休嚴思晩。正言李亮載李正薰。副修撰沈樂洙啓曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府拿鞫嚴問。快正王法。請黑山島圍籬罪人龜柱。亟加嚴鞫。快正王法。答三司曰。不允。措辭見上
정조 3년
兩司合啓。大司憲趙時俊。行大司諫鄭晩淳。持平徐有成。正言李亮載李正薰啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。答兩司曰。不允。措辭見上
정조 3년
持平徐有成啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府設鞫嚴問。請三水府定配罪人洪達洙。亟令王府。更加嚴鞫。依律處斷。請大靜縣定配罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請逆輅妻。爲先絶島定配。請李璟韓後良金默行兪纘柱金奎五。竝令王府設鞫嚴問。究覈得情。答府曰。不允。措辭見上
정조 3년
正言李正薰啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟令王府設鞫得情。快正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請定配罪人具翼遠。亟寢酌處之命。仍令王府嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請漆原縣定配罪人志遜。更令王府設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刊去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府嚴加刑訊。遠地定配。請鎭海縣定配罪人埏。亟令王府拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府刻期發捕。嚴鞫得情。請李璟金默行兪纘柱韓後良金奎五等。亟令王府嚴鞫得情。快伸王章。請申大年。亟施屛裔之典。請定配罪人元幹。亟寢酌處之命。更令王府嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻使喚奴婢。竝令該府。一一査出。遠地散配。請前府使任聖周。亟施邊遠定配之典。答院曰。不允。措辭見上
정조 3년
兵曹判書洪樂性疏曰。伏以祗謁先陵。聖慕克伸。鑾蹕穩旋。玉體萬安。臣民慶忭。曷有其極。仍伏念臣。獲蒙恩暇。辭陛束裝之際。忽伏奉司馬除命於千萬夢想之外。臣誠惝怳驚感。莫省攸措。天牌踵臨。促臣受符。夜色向深。他不暇顧。雖未免章皇出肅。反顧慙惶。歷日靡定。況臣年前待罪是任。無一善狀。瘡疣百出。竟速臺評。幸蒙恩遞。至今追思。尙切愧恧。豈敢以歲月之稍久。晏然自恕。視若無故之人而揚揚趨承哉。抑臣私情。竊有所萬萬懍懼者。臣與臣弟。濫被隆渥。竝躋八座。數月之間。迭居中權。門闌隆爀。涯分踰溢。弟兄相對。感泣惴慄。臨淵履氷。未足喩其萬一也。臣若貪戀榮寵。一向昧進。不思所以謙退知足之義。則人猜鬼忌。理所必至。以此以彼。有必辭之義。無可冒之勢。玆敢瀝血呼籲於天地父母之前。伏乞聖明。俯垂憐察。亟命遞政。以重廉防。以安賤分。千萬幸甚。答曰。省疏具悉。卿其勿辭行公。
정조 3년
吏曹參判兪彦鎬疏曰。伏以臣向於應射之日。所承嚴敎。萬萬震慄。雖以寬暇之聖度。止施譴罷之薄罰。而縮伏訟愆。無地自容。不圖纔經數宿。旋蒙甄敍。仍有亞銓特授之命。本兼如舊。寵渥愈新。臣誠惝怳感悚。莫省所措。噫。臣雖不肖。粗識分義。何敢以一時匪怒之敎。過自撕捱。而惟是銓任。卽臣之曾所引義祈免。蒙恩獲遞者也。臣於是職。前後忝竊。非止一二。雖怵分畏義。有命輒膺。而奈瑕疣百出。醜拙畢露。終至於傷廉義隳國體。則人之爲言。臣固甘心。何幸聖明。俯察微諒。諭之以勢難行公。許之以解免本職。天地曲遂之仁。臣庶幾終始賴之。乃者乍遞旋縻。有若無故之人。重蹈宿趼者然。臣感激恩私。豈敢不竭蹶趨膺。而自惟區區難冒之義。視前無異。則何可以職名之一遞。自謂處義之已伸。而厭然自掩。揚揚造列。以重其恣肆無憚之誅乎。玆敢冒入文字。仰暴衷懇。伏乞聖慈。曲賜鑑諒。亟命鐫削臣銓職。仍治臣違慢之罪。以靖私義。以肅朝綱焉。答曰。省疏具悉。卿其勿辭。卽爲行公。
정조 3년
大司成鄭元始疏曰。伏以仙寢祗謁。鑾蹕穩旋。區區歡忭之忱。中外惟均。仍伏念臣。家世寒素。才識鹵莽。自來祿仕之計。初無榮途之願。幸逢聖朝。厚被隆渥。兄弟二人。竝列華顯。河海之恩。逈絶千古。帲幪之德。若偏一門。鬼怒人猜。理所必至。居常憂懼。如不自容。迺者國子新命。忽下於千萬不虞。臣誠惝怳。莫省攸措。噫。敎冑之任。自昔重之。其所論選。每加審愼。必須望實足以鎭服多士。學職足以敎導諸生。然後方可以稱是任而協物情也。在前名碩之當是職者。莫不逡巡而辭退。如臣者聲望最下於儕類。文識蔑稱於朝端。而擧而畀之。不少疑難。在臣身則固榮且華矣。而在朝家棕核之政。恐不當如是。況今聖明臨御。治尙右文。凡所以正士習而振儒風者。亶係於師儒之得其人。則以臣之寡聞謏才。苟然充數於其間。將無以補聖化而責實效。徒見其上貽濫竽之歎。下致負乘之災也。臣豈忍爲此哉。噫。頂踵毛髮。莫非造化。赴湯蹈火。義所不辭。如有一分稱塞之望。則何敢爲此例讓之語。以速欺負之罪也。左右思量。進身無路。荐違嚴召。冞增悚蹙。連値齋日。今始陳懇。伏乞聖明。諒名器之不可有玷。察私義之決難冒膺。將臣新授職名。亟賜遞改。以重官方。以安私分。不勝大願。答曰。省疏具悉。爾其勿辭察職。
정조 3년
己亥八月二十七日。記事官姜彙鈺。慶尙監司啓本。梁山居罪人朴春興。以堪輿之術。親狎謙賊。鷄龍莊舍占基時。旣以參看。而憑藉寬濟之威勢。侵謔人民之狀。俱在於御史黃昇源之書啓。而其附逆出身。興訛惑民。交通達賊之罪。別定査官。嚴刑究問。取招馳啓事。傳曰。下刑曹。
정조 3년
己亥八月二十七日辰時。上御誠正閣。左承旨入侍時。行左承旨鄭民始。記事官李兢淵李信枯鄭東浚。以次進伏訖。上命書兵曹判書洪樂性。吏曹參判兪彦鎬。大司成鄭元始疏批。命書傳敎曰。政官牌招開政。上曰。右承旨入侍。右承旨徐有防進前。上命書公事判付。又命書傳敎曰。聞開留病甚。其子下往。殊極慮念。自畿營。騎撥探問以聞。又命書傳敎曰。明日晝講爲之。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐直。右承旨徐有防坐。左副承旨李在學坐。右副承旨沈念祖坐。同副承旨南鶴聞坐直。注書李兢淵呈辭一員未差。假注書徐龍輔藥院直徐鼎修仕直。事變假注書黃仁炫仕。
정조 3년
南鶴聞啓曰。合辭方張之時。憲府無詣臺之員。事甚未安。除在外傳旨未下外。呈告人員。竝卽牌招。何如。傳曰。允。
정조 3년
南鶴聞啓曰。大司憲趙時俊牌不進。執義兪彦鏶。掌令金鍾厚李身晦在外。持平徐有成陳疏入啓。尹行履傳旨未下。今日以監察茶時之意。敢啓。傳曰。知道。
정조 3년
徐有防啓曰。大司成鄭元始疏批已下。卽爲牌招察任。何如。傳曰。允。
정조 3년
傳于徐有防曰。監司守令留待。晝講同爲入侍。
정조 3년
徐有防啓曰。因實錄廳草記。堂上趙㻐。又爲懸病。從重推考。與新差堂上鄭光漢李命植。令本院稟旨牌招。堂上兪彦鎬。旣有兼帶仍任之命。亦令該曹口傳還付。一體牌招事。允下矣。竝卽牌招察任。何如。傳曰。允。
정조 3년
傳于鄭民始曰。待敎入侍。
정조 3년
金勉柱有頉。代以徐龍輔爲假注書。
정조 3년
鄭民始啓曰。假注書徐龍輔。時無職名。令該曹口傳付軍職。官帶常仕。何如。傳曰。允。
정조 3년
徐有防。以弘文館言啓曰。召對繼講冊子。更爲問議于在京儒賢事。命下矣。上番校理臣嚴思晩。以問議事。晝仕出去之意。敢啓。傳曰。知道。
정조 3년
又以兵曹言啓曰。新除授通津府使田文顯戶奴呈狀內。矣上典。素有痰癖之疾。重添關格之症。精神昏憒。飮啖全却。以此病狀。不可以時月責效云。身病旣如是沈重。則不可等待其差歇。依例罷黜。何如。傳曰。允。
정조 3년
鄭民始。以兵曹言啓曰。宣傳官李晢。日昨內試射時。猥蒙直赴之恩典。而所帶之職。係是南行窠。不可仍帶。呈狀乞遞。依例改差。何如。傳曰。允。
정조 3년
又以兵曹言啓曰。新除授北虞候李東植呈狀內。恩除之下。卽當赴任之不暇。而七耋偏母。累年沈病之餘。添重於換節之時。凜然有朝夕之慮。而且無兄弟。人子情理。實難離捨遠赴之望云。老母病勢。旣如是危篤。則不可强令赴任。罷黜。何如。傳曰。允。
정조 3년
正言李亮載啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟命王府設鞫得情。快正王法。請南海縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。夬正王法。請還寢福氷酌處之命。依律處斷。請海美縣定配罪人申光復。更令王府嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府設鞫得情。快正王法。請減死罪人弼海。亟寢酌處之命。仍令王府設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請漆原縣定配罪人志遜。更令王府設鞫嚴問。期於得情。請減死定配罪人德秀。亟令王府。更加嚴鞫。快正王法。請削黜罪人鄭履煥。絶島安置。請淸川君金鍾正。亟命刊去爵秩。姑先放逐田里。請平海郡殺獄罪人黃師憲。亟收減死之命。更加嚴訊。期於得情。以重償命之典。請定配罪人權翊。亟令王府嚴加刑訊。遠地定配。請鎭海縣定配罪人埏。亟令王府拿鞫得情。仍施當律。其應坐支屬。不可遠地散配而止。亦竝施絶島散配之典。請順海。亟令王府刻期發捕。嚴鞫得情。請李璟金默行兪纘柱韓後良金奎五等。亟令王府嚴鞫得情。快伸王章。請申大年。亟施屛裔之典。請定配罪人元幹。亟寢酌處之命。更令王府嚴鞫得情。依律處斷。請亟寢鎭寬大春酌處之命。更加嚴鞫得情。請鄭致達妻使喚奴婢。竝令該府。一一査出。遠地散配。請前府使任聖周。亟施邊遠定配之典。新除授獻納韓光近。時在京畿金浦地。請斯速乘馹上來事。下諭。答院曰。不允。下諭事。依啓。措辭見上
정조 3년
敎江原監司具㢞書。王若曰。分麾塞上。方推鎭邊之譽。授節關東。爰托按藩之任。庸侈簡寄。載渙綸音。惟卿勳戚故家。騫騰夙歲。先朝紆簡拔之寵。踐華貫於論思。乃父殫保護之勞。襲庭訓於忠謹。置之銀臺銓部。蔚乎望實之俱彰。畀以北邑西州。綽然治績之竝著。顧前後已試其可。而內外何適不宜。眷玆嶺東一區。實是國內重鎭。山川據上游之勝。大小二十餘城。道路當北關之衝。延袤七八百里。自江襄通歙以北。海戶困魚鹽之征。由原橫平越而東。峽田少粟米之利。惟其鎭藩之責。視諸道而孔殷。矧玆飢饉之災。自數歲而荐酷。利器必待於盤錯。是時屬誰。僉擧允諧於廟堂。惟予嘉乃。玆授卿以江原道觀察使兼兵馬水軍節度使巡察使原州牧使。卿其祇服休命。宣布德音。默幽陟明。攬轡勵澄淸之志。觀風察俗。褰帷盡詢諮之方。恤鱞寡則如鶴城佩符之時。戢蒙右則如龍灣扶鉞之日。振士風而興學校。固知儒雅之有餘。詰戎政而壯關防。惟宜威武之加勗。其他稟處而自斷。亦當常憲之式遵。於戲。法堯朝咨四岳之規。要藉贊治之力。遵周家置十連之制。政待宣化之功。出鎭藩維。予雖寬東顧之慮。遠辭軒陛。卿必倍西望之忱。往其欽哉。行且召矣。故玆敎示。想宜知悉。校理臣金翊休製進
정조 3년
己亥八月二十八日。記事官姜彙鈺。刑曹。朴春興段。令道臣。更加嚴刑究問。考律勘處之意分付。何如。啓目。傳曰。鷄龍占莊之說段。自初謙賊伏法之時。朝家初不致問。今無更究之端。至於渠以猾鄕。憑藉官寵。肆行胸臆之罪段。年前旣以安寬濟居官不法。本郡吏鄕。擧皆査勘。則到今又不足追査。竝置之爲良如敎。
정조 3년
己亥八月二十八日辰時。上御誠正閣。晝講。下直監司守令。詣臺臺臣同爲入侍時。同知事徐有隣。特進官李衍祥。經筵官宋德相。參贊官沈念祖。侍讀官嚴思晩。檢討官金宇鎭。假注書徐鼎修。記事官李信祜鄭東浚。安春君烿。行副護軍沈釋之。江原監司具㢞。安州牧使申應顯。正言李亮載。以次進伏訖。上進講論語。讀前受音。自子路曾晢。止孰能爲之大。思晩進讀。自顔淵問仁。止請事斯語。上復讀新受音訖。思晩曰。克己復禮。己。卽私也。顔子去聖人一等。豈有私意之難去。而蓋用工之時。如或一毫未及照察處。則便是私意也。殿下於宴閑之中。其於省察之工。或有一事半事。未得其理。則此便是私也。此等處留念焉。宇鎭曰。此章中出門如見大賓。使民如承大祭。此乃持敬之工也。中庸之篤恭。大學之挈矩。亦此意。而敬爲撤上撤下之工也。此等處留念焉。德相曰。克己之己。卽私也。顔子之賢。豈有私意。而氣質人慾。皆是私也。必下克之之工。然後可至於天下歸仁之境。用力之疾。收效之速。於此可見矣。帝王之私。不特馳騁畋獵而已也。一念之間。或有怠忽之萌。則便是私也。聖學高明。其於克己之工。必無間斷之慮。而益於此等處留念焉。四勿之中。惟視爲先。目見外物。然後此心始動。此章中非禮勿視四字。卽自外及內之工。而制之於外。以安其內之要道也。殿下明以察其幾。健以致其工。聖心一正。則朝廷一國萬民。皆可正矣。大體此章問答。乃孔門傳授心法。殿下於此等處。益加勉焉。德相曰。自上下詢於特進官經筵參贊官。而相爲問難。好矣。上曰。然矣。諸臣以次各陳文義。可也。有隣衍祥曰。臣等則別無可達之言矣。念祖曰。儒賢逐條敷陳。臣則更無可達之辭矣。德相曰。勿字如旗。非禮自退之說。誠好矣。上曰。爲仁之爲字。其意何謂也。有如爲學爲治之爲字意乎。德相曰。學之之意也。上曰。仁非在外。則何以學之乎。德相曰。仁雖在我。而爲人慾所失。故學之矣。上曰。聖人則無人慾。然則於聖人。不可謂之爲仁乎。德相曰。聖人則不可遽謂之爲仁矣。德相曰。聖敎問難。誠好矣。上曰。儒賢進前。德相進伏。上曰。近日所愼。已臻快差乎。德相曰。近則少差矣。德相曰。伏承食物賜送之恩。而每每煩瀆。亦甚惶悚。故今番則不敢辭巽矣。上曰。何必番番辭巽乎。德相曰。在外儒臣。旣已入來。而病勢甚重。不得登對。可悶矣。上曰。何間可以登筵云耶。德相曰。數三日調理。則可以起動云矣。上曰。有可奏之事乎。德相曰。日前旣多仰奏。而問議尙未入來矣。上曰。卿之袖箚姑未下。故似未及收議而然矣。德相曰。此數三條。則書下政院。好矣。上曰。自卿所。直爲書送政院。好矣。德相曰。臣所達田制科制二事。臣所奏之外。如有別般意見。則不必以臣箚語爲拘。無論廟堂及庶官韋布。各盡所見以聞。而此非一兩日間事。務爲詳細商量。廣博詢問。各具文字以陳。而如是之際。自不容易。容竢其商確之間。何如。上曰。依爲之。出擧條德相曰。頃日所陳太廟祝文中年號。大違孝廟平日之意。其於列聖朝。尤無所當。請詢問於在京儒臣。以爲釐正之地。何如。上曰。依爲之。出擧條德相曰。許衡。本是背宋歸元之人。則先儒已言其失身。至於文廟從祀。極爲僭猥。故臣敢有所達。請詢問於在京儒臣以處之。何如。上曰。依爲之。出擧條上命德相先退。命書傳敎曰。年少新進之事。不必深責。日前處分。意在聊施薄警。以寓策礪。前待敎徐龍輔。給牒敍用。上曰。江原監司進前。㢞進伏。上曰。卿必不負朝家委畀之意。故予則無憂矣。㢞曰。才識鹵莽。只切惶愧矣。㢞曰。旣經灣尹。常有區區所懷。而適此登筵。敢此仰達矣。西關別武士。卽北路親騎衛也。他防營則一邑額數。不過五六十名。無立番之事。而義州則以邊上重地之故。額數多至三百名。又有立番之規。其多寡勞逸。本自懸殊。而如以兵使停巡時。則自本府取才三十人。起送兵營。使之觀試。故其中貧窮者。多費資糧。往往蕩敗。專事謀避。抛棄武藝。甚至於勒定苟充。不知操弓者。十居七八。若無別般變通。將無充額之望。兵使未巡之時。自監營。以淸北兩武倅差送。參試於義州。與府尹眼同試取。以除赴試兵營之弊。則旣有拔身之利。永無糜財之患。必將精習弓馬。爭先願屬。實邊固圉之策。莫緊於此。下詢大臣處之。何如。上曰。依爲之。出擧條㢞曰。義州環以三江。接近彼地。六島把幕。摠爲三十一處。把守將卒。多至九十餘名。勿論寒暑晝夜。列戌江邊。瞭望彼境。若至風高之節。則往往有凍餒之患。言其勞苦。無與爲比。而一朔一人之料。不過爲五斗四升。實無支堪之勢。若就附近諸邑中還穀過多處。分排移轉。合爲三千石。糶糴取耗。添給朔料。歲以爲常。則實爲方便之道。令廟堂商確變通。何如。上曰。依爲之。念祖曰。義州把守料薄難支之弊。誠如前府尹之所達。而義州則本料七合外。自官添給。猶患其太薄。其他六邑。則只以每時七合給之。而小米又或不足。則折給雜穀。誠甚可矜。稍優之義州。旣請變通。則最薄之六邑。在當均施。玆因言端。敢此仰達矣。上曰。參贊官之言。亦爲出擧條。同爲稟處。可也。出擧條㢞曰。義州牛馬城。姜邯贊所築之城基。其後麓白馬山城。卽林敬業繼築者。而城之東數里許加老嶺。乃是通京大路也。蓋賊兵欲犯山城。則必南踰加老。長驅無礙。左右五里許。依左峴西林之例築城。則實爲捍禦之策。而北不得越。南不能進矣。臣待罪本府時。與習邊事之人。爛漫商確。則皆謂以不過萬餘金。三四年之役。則可以完築云。其在固關防之道。似不可不趁速經紀。敢此仰達。下詢大臣。稟處。何如。上曰。依爲之。出擧條命㢞先退。應顯進前。上曰。久處近密。今將遠出。異於他人。必須勉旃。可也。應顯曰。三年近侍。今此遠出。下情不勝耿結之忱矣。命退。諸臣以次退出。
정조 3년
己亥八月二十八日午時。上御誠正閣。待敎入侍時。右承旨徐有防。待敎金勉柱。假注書徐鼎修。記事官李信祜鄭東浚。以次進伏訖。上謂勉柱曰。本閣事。皆掌務官主管。爾須各別修擧。可也。命書傳敎曰。遣史官。行副司直金亮行處問疾。登對日子。亦爲探問以來。以輪對取稟。命書傳敎曰。爲之。以視事取稟。命書傳敎曰。只晝講。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李在學坐。右副承旨沈念祖坐。同副承旨南鶴聞坐直。注書李兢淵呈辭一員未差。假注書徐龍輔藥院直徐鼎修仕直。事變假注書黃仁炫仕。
정조 3년
南鶴聞啓曰。大司憲趙時俊呈辭入啓。執義兪彦鏶。掌令金鍾厚李身晦在外。持平徐有成疏批未下。尹行履傳旨未下。今日以監察茶時之意。敢啓。傳曰。知道。
정조 3년
徐有防啓曰。吏曹判書趙重晦。參判兪彦鎬牌不進。推考傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。更爲牌招。
정조 3년
傳于徐有防曰。吏曹參判李秉模只推。亦爲牌招。
정조 3년
徐有防。以禮曹言啓曰。今八月二十八日晝講入侍時。經筵官宋德相所啓。許衡。本是背宋歸元之人。則先儒已言其失身。至於文廟從祀。極爲僭猥。故臣敢有所達。請詢問於在京儒臣以處之。何如。上曰。依爲之。又所啓。臣之頃日所陳太廟祝文中年號。大違孝廟平日之意。其於列聖朝。尤無所當。請詢問於在京儒臣。以爲釐正之地。何如。上曰。依爲之事。啓下矣。發遣本曹郞廳。問議于在京儒臣。則前參議金亮行以爲。臣昧於典禮。從前不得仰對。而今此下詢二條。事關大義。不敢不對。第臣病甚昏眩。姑難論列仰陳。日後登筵時。謹當面奏云矣。敢啓。傳曰。知道。
정조 3년
南鶴聞。以戶曹言啓曰。卽接廣興倉所報。則副司直金亮行。九月朔祿俸。不爲受去云。何以爲之。敢啓。傳曰。令倉官更爲輸送。
정조 3년
兵曹口傳政事。以元毅鎭具縉爲宣傳官。
정조 3년
徐有防。以吏曹言啓曰。新除授平安南道京試官沈煥之呈狀內。矣身自夏間。重患毒痁。累朔沈痼。長貼床席。以此病狀。萬無鞍馬遠役之望云。科期已迫。實病如此。則不可無變通之道。京試官沈煥之。改差。何如。傳曰。允。
정조 3년
南鶴聞。以兵曹言啓曰。五衛將李輯。身病猝重。勢難供職。累度呈狀乞遞。輪番之任。不可久曠。今姑改差。何如。傳曰。允。
정조 3년
有政。吏批。判書趙重晦陳疏入啓。參判兪彦鎬進。參議李秉模進。右承旨徐有防進。以鄭光漢爲右參贊。申致權爲左通禮。成光默爲尙衣僉正。權聖應爲司宰僉正。宋達淵爲軍資判官。金師柱爲掌苑別提。鄭宇淳爲三陟府使。李翼純爲通津府使。金宇鎭爲平安南道京試官。兼漢學敎授朴祐源。承文博士朴載德。校書博士孫處仁單付。兼同成均兪彦鎬。濟用提調兪彦鎬仍任事承傳。
정조 3년
兵批。判書洪樂性進。參判金履素病。參議洪樂彬病。參知李亨元入直進。同副承旨南鶴聞進。以金命赫爲五衛將。朴祐源爲文兼。李熽爲訓鍊主簿。李章漢爲宣傳官。李載元爲吾叉浦僉使。
정조 3년
己亥八月二十九日。記事官姜彙鈺。刑曹。罪人德基。依法典照律。何如啓目。傳曰。依允。